Učenik 3. razreda Tehničke škole Nikole Tesle u Vukovaru koji pohađa nastavu na srpskom jeziku ozlijeđen je u srijedu oko 19 sati na Autobusnom kolodvoru u Vukovaru nakon fizičkog sukoba u kojem je sudjelovalo više mlađih osoba.

Prema informacijama koje je objavio portal Srbi.hr Zajedničkog vijeća općina, riječ je o mladiću iz Mirkovaca, koji je rekao da su ga napala šestorica maskiranih maloljetnika, ali i jedan bez kape kojega je on prepoznao kao učenika iste škole, koji pohađa nastavu na hrvatskom jeziku.

"U ovom trenutku vam mogu samo reći da je u srijedu oko 19 sati policiji dojavljeno da se oko pet, šest mlađih osoba nalazi na autobusnom kolodvoru u Vukovaru i da je među njima došlo do fizičkog sukoba. Policija je izašla na teren i tamo smo zatekli jedan dio sudionika tog događaja. Međutim, još uvijek radimo na slučaju, odnosno utvrđujemo sve okolnosti. Vjerujem da ćemo to obaviti do kraja današnjeg dana pa će javnost o svemu biti obaviještena u priopćenju koje bi trebali objaviti u petak", kazao je za medije Domagoj Džigmunović iz PU vukovarsko-srijemske.

U medijima je taj napad odmah povezan s nedavnim istupom Ivana Penave, gradonačelnika Vukovara koji je prozvao srpsku zajednicu između ostalog i jer djeca srpske nacionalnosti nisu poštovala hrvatsku himnu kod njezina intoniranja uoči finalne utakmice nogometnog kupa Vukovara između Vuteks-Sloge i Vukovara 91.

Riječ je bilo o učenicima Tehničke škole Nikola Tesla, a video zapis tog događaja objavljen je Internet stranici Grada Vukovara, pa se sada postavilo pitanje je li to možda potaknulo napad na učenika.

- Takve teze dolaze iz SDSS-a i ne želim ih uopće komentirati, jer ti ljudi kreiraju kaos i sada se čude ako nešto ne štima - kratko nam je rekao Penava.